Arhitektonsko naslijeđe – Prozori u prošlost, vrata u budućnost

	Na stjenovitom brijegu iznad moga grada stoji srebrenička tvrđava – kamena kraljica koja bdije nad dolinama i vremenom. Njeni zidovi šute, ali svaka pukotina u zidu priča. Ako zastaneš i poslušaš, čut ćeš šapat vjetra koji nosi glasove iz davnina: konje čija su kopita odjekivala po zidinama, uzvike stražara i vojnike koji su branili čast i kralja.
	U XIV stoljeću, pod vlašću bana Tvrtka I Kotromanića, Srebrenik je bio srce Bosne. Ova tvrđava nije bila samo vojno uporište, već simbol snage i ponosa jednog naroda. Svaki kamen u njenim zidinama nosi otisak ruke koja je gradila sa vjerom i ljubavlju prema domovini. Preživjela je stoljeća – ratove, kiše, zime i zaborav. Danas je ona više od historijske građevine – ona je učionica na otvorenom, podsjetnik na ono šta smo i ko smo i inspiracija za nove generacije. Kad sunce obasja tvrđavu, čini se kao da ona diše, kamen postaje ogledalo prošlosti, a pogled sa njenih zidina most prema budućnosti. 
Tvrđava je poput srca koje još kuca u grudima vremena. Njeni kameni prsti dodiruju oblake, a njene uspomene šapuću kroz mahovinu i tišinu. Ona ne stoji da bi se gledala – ona stoji da bi se razumjela. U njenoj tišini odzvanja poziv: da budemo dostojni onih koji su gradili, sanjali i branili. Budućnost ne dolazi sama – ona se gradi na temeljima koje ne smijemo zaboraviti. I zato, dok hodamo njenim zidinama, ne hodamo samo kroz prošlost – hodamo prema sebi. Kroz prozor prošlosti učimo, kroz vrata budućnosti rastemo, a između njih stoji tvrđava, vječna čuvarica našeg identiteta. 

